IMDB: The Day of the Triffids    See oli vist kunagi möödunud sajandi kaheksakümnendatel aastatel, kui sarjas "Mirabilia" ilmus John Wyndhami "Trifiidide päev". Omal ajal lugesin seda õhinaga, mitu korda kaanest kaaneni läbi ning üritasin vaimusilmas maalida pilte sellest, mida kirjanik jutustab. Wyndhami andmeil pärinesid trifiidid Nõukogude Liidust  Lõssenko katsejaamast, kus kuulus akadeemik-agronoom üritas lahendada energiaprobleeme - ehk siis kaevandada naftat seal, kus seda tegelikult ei leidu. Imperialistlike haide septsuste tõttu pääsesid trifiidid - uut laadi energiavõsa - aga vabasse loodusesse. See asjaolu, kombineerituna veel ühe õnnetuse või katastroofiga muudab inimkonna ajalugu põhjalikult...    BBC-s valminud kuuejaoline teleseriaal jutustab vaatajale üsnagi üksikasjalikult Wyndhami jutu kasutades selleks üsnagi tagasihoidlikke  vahendeid. Sellest hoolimata on aeg-ajalt lausa telelavastust meenutav lugu täiesti vaadatav ning omamoodi kaasahaarav. Tänu piisavale detailsusele tekkis minus huvi antud teos veel üks kord läbi sirvida, peamiselt allajoonimise ääremärkimise eesmärgil, sest telemees Douglas Livingstone on silmapaistvalt rõhutanud loo (taga)mõtet, mis mul enese teada märkamata oli jäänud, tuues sisse elemente konspiratsiooniteooriast.